ברט ג'ונס

ויליאם ברטון ג'ונס (באנגלית: William Burton Jones; נולד ב-25 באפריל 1979) הוא פוליטיקאי אמריקאי המכהן כסגן המושל ה-13 של מדינת ג'ורג'יה מאז 2023. ג'ונס, חבר המפלגה הרפובליקנית, כיהן קודם לכן כחבר הסנאט של ג'ורג'יה בין השנים 2013–2023 כנציג מחוז הבחירה ה-25. בבחירות 2026 הוא מתמודד לתפקיד מושל ג'ורג'יה.

 ראשית חייו 
ג'ונס נולד ב-25 באפריל 1979 בג'קסון, מושב המחוז של מחוז באטס בג'ורג'יה. בשנת 1998 השלים ג'ונס את לימודיו התיכוניים באקדמיית וודוורד, וב-2002 קיבל תואר ראשון בהיסטוריה מאוניברסיטת ג'ורג'יה, שם שיחק פוטבול. הוא שימש קפטן־שותף של קבוצת הפוטבול "ג'ורג'יה בולדוגס" בעונת 2002, במהלכה זכתה הקבוצה באליפות ה-SEC לראשונה מזה עשרים שנה.

טרם כניסתו לפוליטיקה היה ג'ונס מנהל בכיר בענף הנפט, והוא היורש של התאגיד "Jones Petroleum Company". בשנת 2004 ייסד ג'ונס את ".JP Capital & Insurance, Inc" – חברת ביטוח הפועלת בעיר הולדתו ג'קסון. חברת הביטוח וההלוואות היא חברה בת של תאגיד הנפט שבבעלותו.

 קריירה פוליטית 
 תחילת דרכו הציבורית 
בין השנים 2009–2021 היה ג'ונס חבר מועצת המנהלים של רשות המים והביוב של מחוז באט. לאחר פרישתו מן הדירקטוריון, תפס אביו, ביל ג'ונס, את מקומו. במהלך כהונתו כחבר מועצת המנהלים הצביע ג'ונס בעד העלאת תעריפי המים והביוב במחוז.

 בסנאט של ג'ורג'יה 
ביוני 2012 הודיע ג'ונס על כוונתו להתמודד לסנאט של ג'ורג'יה מול הסנאטור המכהן ג'וני גרנט, שכיהן שלוש כהונות רצופות. ג'ונס, שהציג את עצמו כאיש עסקים מן החוץ למערכת הפוליטית, ניצח את גרנט בבחירות המקדימות של המפלגה הרפובליקנית ב-2012, ברוב של 52.7% לעומת 47.3%. הוא נבחר לכהונתו בנובמבר אותה שנה והושבע לתפקידו בראשית ינואר 2013.

במהלך כהונתו בסנאט ישב בראשות ועדת הביטוח והעבודה, וכיהן כיושב ראש ועדת הבנקאות והמוסדות הפיננסיים. הוא גם היה חבר בוועדות התקציבים והתחבורה. במסגרת פעילותו הפרלמנטרית הצביע בעד קביעת שיעור מס הכנסה אחיד, בעד איסור הוראת גזענות מערכתית בבתי הספר הציבוריים בג'ורג'יה, וכן היה שותף ליוזמת חקיקה שהתירה לימוד של שיעורי הברית הישנה בבתי ספר תיכוניים.

בשנת 2015 נעשה ג'ונס לחבר הראשון בסנאט של ג'ורג'יה שהביע את תמיכתו במועמדותו של איש העסקים דונלד טראמפ לנשיאות ארצות הברית.

בשנת 2016 תמך ג'ונס ב"הצעת חוק 309 של הסנאט", המתירה לתלמידים ספורטאים לבטא את אמונותיהם הדתיות האישיות במהלך אירועי ספורט, ושמאפשרת לבתי ספר תיכוניים המקבלים מימון מדינתי להשתתף בתחרויות ספורט עם בתי ספר שמחוץ למסגרת המחוזית אליה הם משתייכים. החוק נחתם ונכנס לתוקף ב-3 במאי 2016 על ידי מושל ג'ורג'יה נייתן דיל.

 ניסיונות לערער על תוצאות הבחירות ב-2020 
בעוד שחלק מהרפובליקנים בג'ורג'יה הכירו בניצחונו של ג'ו ביידן בבחירות לנשיאות ארצות הברית 2020, ג'ונס כפר בתוצאות הבחירות וקידם את טענותיו הכוזבות של טראמפ בדבר הונאת בחירות. בדצמבר 2020 נמנה ג'ונס בין ארבעה סנאטורים רפובליקנים במדינה שחתמו על עצומה הקוראת לאספה הכללית של ג'ורג'יה לבטל את תוצאות הבחירות לנשיאות במדינה ו"להשיב לעצמה את הסמכות למנות אלקטורים". העצומה קראה למושל בריאן קמפ לכנס מושב מיוחד של האספה הכללית במטרה להעניק את 16 האלקטורים של ג'ורג'יה לטראמפ, שהפסיד במדינה בפער זעום. קמפ דחה את הבקשה.

ב-5 בינואר 2021, שעות לפני ספירת קולות חבר האלקטורים בבחירות לנשיאות ארצות הברית 2020, הציג ג'ונס מכתב שעליו חתמו הוא ו־16 מחוקקים נוספים, בניסיון לעכב את הספירה. אף שג'ונס נועד בפרטניות עם סגן נשיא ארצות הברית מייק פנס באותו ערב, הוא החליט שלא למסור את המכתב והשאיר אותו אצל נהג האובר שלו.

ב-19 בינואר 2021 שלל סגן מושל ג'ורג'יה ג'ף דאנקן מג'ונס את תפקידו כיו"ר ועדת הביטוח והעבודה של הסנאט המדינתי ואת חברותו בוועדה. במהלך חודשים אחדים בשנת 2021 המשיך ג'ונס להטיל ספק בתוצאות הבחירות לנשיאות ארצות הברית בג'ורג'יה. ביולי 2021 השתתף ג'ונס בכנס טראמפיסטי ברום שהתמקד בטענות השווא של טראמפ בדבר זיוף הבחירות.

בינואר 2022 פתחה מחלקת המשפטים של ארצות הברית בחקירה פלילית נגד ג'ונס כאחד מן האלקטורים הכוזבים שניסו לזייף תעודות אלקטורים בשם מדינת ג'ורג'יה לאחר הבחירות ב־2020. ביולי אותה שנה הודיעה תובעת מחוז פולטון, פאני ויליס, כי שלחה לג'ונס ולשני בכירים רפובליקנים נוספים מכתב אזהרה (Target Letter) ובו הוזהרו כי הם עלולים לעמוד בפני כתב אישום בקשר לפרשת האלקטורים הכוזבים, שהייתה חלק מניסיון הפיכת תוצאות הבחירות לנשיאות ארצות הברית ב-2020. השופט רוברט מקברני חסם את ויליס מלבנות תיק נגד ג'ונס, מאחר שתכננה לארח אירוע גיוס כספים עבור צ׳רלי ביילי, המועמד הדמוקרטי לתפקיד סגן המושל.[31]

ב-14 באוגוסט 2023 הוגש כתב אישום נגד הנשיא לשעבר דונלד טראמפ ו-18 נאשמים אחרים בידי מחוז פולטון, ובו צוין ג'ונס כ"קושר שותף בלתי־מואשם מספר 8", בקשר למאמציו להפוך את תוצאות הבחירות לנשיאות ב־2020. פיט סקנדלאקיס, המנהל המבצעי של מועצת התובעים בג'ורג'יה, החליט שלא להגיש נגדו כתב אישום.

 סגן מושל ג'ורג'יה 
 בחירות 2022 
באוגוסט 2021 הכריז ג'ונס על התמודדותו למועמדות המפלגה הרפובליקנית לתפקיד סגן מושל ג'ורג'יה. במהלך מסע הבחירות המשיך ג'ונס להטיל ספק בחוקיות תוצאות הבחירות לנשיאות ארצות הברית 2020. הנשיא לשעבר דונלד טראמפ הביע את תמיכתו בג'ונס. באופן חריג הביע תמיכה בנישואים של בני זוג מאותו המין.

במרץ 2022 קנסה ועדת השקיפות הממשלתית ומימון הבחירות של ג'ורג'יה את ג'ונס בסך 1,000 דולר אמריקאי, לאחר שצילם ופרסם בטוויטר סרטון בחירות בשנה הקודמת – לפני שהגיש את המסמכים הנדרשים לצורך קבלת כספי בחירות וחתימה על הסדרי מימון. בצו ההסכמה של הוועדה צוין כי מטה הבחירות של ג'ונס קיבל אחריות על השגיאה. בין פברואר למאי 2022 השתמש ג'ונס במטוס פרטי של משפחתו לצורך נסיעות לאירועי בחירות, מבלי לדווח על עלויות הטיסות כהוצאות וכתרומות בדו"חות גילוי נאות. מטעם מטה הבחירות נמסר כי בכוונתו לדווח על העלויות כסעיף מאוחד בסיום הפריימריז, אף שהחוק המדינתי מחייב דיווח על הוצאות ותרומות בזמן אמת.

בחירות המקדימות של המפלגה הרפובליקנית שנערכו במאי 2022 ניצח ג'ונס את יריבו בוץ' מילר, וגרף 50.1% מקולות הבוחרים, בעוד שמילר גרף 31.1%. משהשיג רוב, נמנע ג'ונס בעור שיניו מסיבוב שני. מתוך 159 מחוזות בג'ורג'יה, ג׳ונס קיבל את מספר הקולות הגבוה ביותר ב־153 מחוזות, ומילר בשישה מחוזות. בבחירות הכלליות שנערכו ב-8 בנובמבר ניצח ג'ונס את המועמד הדמוקרטי צ'ארלי ביילי בפער של כ־5%. ג׳ונס הושבע לתפקידו ב-9 בינואר 2023.

 כהונתו 
לאחר השבעתו הציג ג'ונס את סדר היום החקיקתי שלו עבור מושב האספה הכללית של ג'ורג'יה לשנת 2023. בין היעדים שנכללו בו היו הגדלת המימון ליועצים חינוכיים בבתי ספר יסודיים ועל־יסודיים (K–12); ביטול מס ההכנסה המדינתי; והימנעות מהטלת מגבלות נוספות על הפלות מעבר לחוק שנחקק בשנת 2019.

במהלך המשא ומתן על תקציב המדינה לשנת 2023 דחף ג'ונס לאימוץ רגולציה חדשה על בתי חולים, אשר הייתה מאפשרת למחוזות שבהם פחות מ־50 אלף תושבים "להקים בתי חולים מבלי לדרוש קבלת אישור נחיצות יקרה מרגולטורים מדינתיים". אחד מבתי החולים הללו היה אמור, לפי הערכות, להיבנות במחוז באטס, עיר הולדתו של ג'ונס, על קרקע בבעלות ביל ג'ונס, אביו של ברט. בסופו של דבר ההוראה לא נכללה בנוסח הסופי, והתקציב עבר בסנאט של ג'ורג'יה ב-29 במרץ 2023.

ב-8 ביולי 2025 הכריז ג'ונס על התמודדותו לתפקיד מושל ג'ורג'יה בבחירות המקדימות של המפלגה הרפובליקנית. ב-11 באוגוסט אותה שנה זכה ג'ונס לתמיכתו של נשיא ארצות הברית דונלד טראמפ.

 קישורים חיצוניים 


 הערות שוליים 

קטגוריה:אמריקאים ילידי ג'ורג'יה
קטגוריה:בוגרי אוניברסיטת ג'ורג'יה
קטגוריה:חברי האספה הכללית של ג'ורג'יה
קטגוריה:סגני מושלי ג'ורג'יה
קטגוריה:חברי המפלגה הרפובליקנית (ארצות הברית)
קטגוריה:אמריקאים שנולדו ב-1979